ประกาศคณะกรรมการว่าด้วยฉลาก

ฉบับที่ 25 (พ.ศ. 2550)

เรื่อง ให้อุปกรณ์เครื่องเล่นสนามเป็นสินค้าที่ควบคุมฉลาก

---------------------------------------------------

          โดยที่ปัจจุบันปรากฏว่ามีอุปกรณ์เครื่องเล่นสนามเป็นสินค้าที่อาจก่อให้เกิดอันตรายแก่สุขภาพร่างกาย หรือจิตใจ โดยเฉพาะเด็กและบางรายนําไปสู่การเสียชีวิต อันเนื่องจากการเล่นอุปกรณ์เครื่องเล่นสนามทั้งในสถานที่สาธารณะ สถานศึกษา และสถานที่ราชการ ดังนั้น การกําหนดฉลากของอุปกรณ์เครื่องเล่นสนามจะเป็นประโยชน์แก่ผู้บริโภคในอันที่จะทราบข้อเท็จจริงในสาระสําคัญเกี่ยวกับสินค้า และข้อความอันจําเป็นของฉลากสินค้าดังกล่าว จึงสมควรกําหนดให้อุปกรณ์เครื่องเล่นสนามเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งตามมาตรา 29 ประกอบกับมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลาก จึงออกประกาศไว้ ดังต่อไปนี้


ข้อ ๑ ในประกาศนี้

          “อุปกรณ์เครื่องเล่นสนาม” หมายความว่า สิ่งของ โครงสร้างและส่วนประกอบต่าง ๆ ที่ออกแบบและทําขึ้นสําหรับให้เด็กอายุ 2 ปี จนถึง 14 ปีเล่น ทั้งภายในและภายนอกอาคาร ซึ่งมีการจัดไว้บริการในสถานที่ราชการและสถานที่เอกชน เช่น สถานศึกษา สวนสาธารณะ ร้านอาหาร ศูนย์รับเลี้ยงเด็ก สนามเด็กเล่น วัด หรือโรงแรม เป็นต้น


ข้อ ๒  ให้อุปกรณ์เครื่องเล่นสนามเป็นสินค้าที่ควบคุมฉลาก


ข้อ ๓ ฉลากของสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุรายละเอียดดังต่อไปนี้ไว้ในฉลาก

          (1) ข้อแนะนําในการใช้ ให้แสดงไว้ที่สินค้า โดยมีรายละเอียดอย่างน้อย ดังต่อไปนี้

                    (ก) อุปกรณ์เครื่องเล่นสนามนี้เหมาะสมกับเด็กอายุ ..... ปี

                    (ข) ควรตรวจสอบสภาพความปลอดภัยของอุปกรณ์เครื่องเล่นสนามโดยช่างผู้ชํานาญงานอย่างสม่ําเสมอ

                    (ค) ต้องมีผู้ควบคุมดูแลขณะเล่น

                    (ง) ต้องติดตั้งอุปกรณ์เครื่องเล่นสนามในพื้นที่ที่เหมาะสม เช่น พื้นยางสังเคราะห์ พื้นทราย เป็นต้น

          (2) อุปกรณ์เครื่องเล่นสนามที่ผลิตโดยออกแบบให้ต้องยึดติดกับพื้นเพื่อความปลอดภัยต้องระบุคําเตือนว่า “หากไม่ได้ทําการยึดติดกับพื้น อาจเป็นอันตรายถึงชีวิต” ด้วยตัวอักษรสีตัดกับสีพื้นขนาดไม่ต่ํากว่า 5 มิลลิเมตร

          (3) เอกสารหรือคู่มือการติดตั้ง ต้องระบุรายละเอียดอย่างน้อย ดังต่อไปนี้

                    (ก) ส่วนประกอบของอุปกรณ์เครื่องเล่นสนาม

                    (ข) ขั้นตอนการติดตั้ง

                    (ค) คําแนะนําการติดตั้งที่มิให้อุปกรณ์เครื่องเล่นสนามโค่นลง และการอื่นที่ควรจัดให้มีเพื่อความปลอดภัยของผู้เล่น

                    (ง) อุปกรณ์เครื่องเล่นสนามนี้เหมาะสมกับเด็กอายุ ..... ปี

                    (จ) การตรวจสภาพอุปกรณ์โดยช่างผู้ชํานาญงาน

                    (ฉ) ข้อแนะนําเพื่อความปลอดภัยในการเล่นและอื่น ๆ เช่น สั่งระงับการเล่นเมื่อชํารุด ข้อมูลการติดต่อผู้ผลิต ผู้นําเข้า หรือผู้จําหน่ายในกรณีชํารุด เป็นต้น

          ข้อความที่เป็นข้อแนะนําใน (1) และคําเตือนใน (2) ต้องแสดงไว้ที่ตัวสินค้าในลักษณะคงทนถาวร หรือบริเวณใกล้เคียงที่สามารถเห็นและอ่านได้อย่างชัดเจน โดยไม่เป็นอุปสรรคต่อการเล่นและเสี่ยงต่อการเกิดอันตราย

          ประกาศฉบับนี้ให้ใช้บังคับเมื่อพ้นกําหนดหนึ่งร้อยยี่สิบวันนับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 29 กันยายน พ.ศ. 2552

 

นิโรธ  เจริญประกอบ

ประธานกรรมการว่าด้วยฉลาก